Azərbaycan Respublikasının Rəqəmsal inkişaf və nəqliyyat nazirinin “\_\_\_” \_\_\_\_\_\_\_\_ 2021-cı il tarixli \_\_\_\_ nömrəli əmri ilə təsdiq edilmişdir

**Azərbaycan Respublikasının Rəqəmsal İnkişaf və Nəqliyyat Nazirliyinin**

**Texnoloji inkişaf şöbəsi haqqında**

**ƏSASNAMƏ**

**1. Ümumi müddəalar**

1.1. Azərbaycan Respublikasının Rəqəmsal İnkişaf və Nəqliyyat Nazirliyinin Texnoloji inkişaf şöbəsi (bundan sonra – şöbə) Azərbaycan Respublikasının Rəqəmsal İnkişaf və Nəqliyyat Nazirliyi (bundan sonra – Nazirlik) Aparatının telekommunikasiya, radio-televiziya yayımı, peyk və poçt sahələri üzrə texnoloji inkişafa, məhdud radiotezlik və nömrə resurslarından səmərəli istifadəyə və nömrə daşınmasına, operatorlararası arabağlantıya, universal telekommunikasiya və poçt xidmətlərinin göstərilməsinə, sahə üzrə aidiyyəti lisenziyaların, sertifikatların, mülki dövriyyəsi məhdudlaşdırılmış əşyalara xüsusi icazələrin verilməsinə nəzarəti təşkil edən və müvafiq sahənin tənzimlənməsi üzrə fəaliyyətini təmin edən struktur bölməsidir.

1.2. Şöbə öz fəaliyyətində Azərbaycan Respublikasının Konstitusiyasını, Azərbaycan Respublikasının tərəfdar çıxdığı beynəlxalq müqavilələri, Azərbaycan Respublikasının qanunlarını, Azərbaycan Respublikasının Prezidentinin fərman və sərəncamlarını, Azərbaycan Respublikasının Nazirlər Kabinetinin qərar və sərəncamlarını, Nazirliyin kollegiya qərarlarını, digər normativ hüquqi aktları, Azərbaycan Respublikasının rəqəmsal inkişaf və nəqliyyat nazirinin (bundan sonra - nazir) qərar, əmr və sərəncamlarını (bundan sonra – hüquqi aktlar) və bu Əsasnaməni rəhbər tutur.

1.3. Şöbə öz vəzifələrini yerinə yetirərkən və hüquqlarını həyata keçirərkən Nazirliyin Aparatının struktur bölmələri, onun strukturuna daxil olan və strukturuna daxil olmayan tabeliyindəki qurumlarla (bundan sonra - qurumlar), habelə dövlət qurumları, yerli özünüidarəetmə orqanları, beynəlxalq və qeyri-hökumət təşkilatları ilə, hüquqi və fiziki şəxslərlə qarşılıqlı əlaqədə fəaliyyət göstərir.

**2. Şöbənin fəaliyyət istiqamətləri**

2.0. Şöbə aşağıdakı istiqamətlərdə fəaliyyət göstərir:

2.0.1. telekommunikasiya, o cümlədən telefon (sabit və mobil), respublikadaxili və beynəlxalq telefon, genişzolaqlı internet, radio-televiziya yayımı, peyk və poçt sahələrində (bundan sonra – müvafiq sahə) infrastrukturun qurulmasına, texnoloji inkişafına, texniki istismarına, radiotezlik və nömrə resurslarından səmərəli istifadəyə nəzаrətin təmin еdilməsində və dövlət tənzimlənməsinin həyata keçirilməsində iştirak edir;

2.0.2. müvafiq sahənin inkişafı üzrə prioritetlərin müəyyən edilməsində, beynəlxalq və yerli əhəmiyyətli layihələrin, dövlət proqramlarının və inkişaf konsepsiyalarının hazırlanmasında və həyata keçirilməsində iştirak edir;

2.0.3. müvafiq sahədə lisenziyaların və icazələrin verilməsi ilə əlaqədar daxil olan müraciətlərə baxır və rəhbərliyə təkliflər hazırlayır;

2.0.4. telekommunikasiya operatorları arasında arabağlantının tənzimlənməsi üçün qanunvericiliyə uyğun tədbirlər görür;

2.0.5. universal telekommunikasiya və poçt xidmətlərinin təşkilini təhlil edir və təkliflər verir;

2.0.6. məhdud nömrə resurslarının ayrılması üçün daxil olmuş müraciətlərə baxır və təkliflər verir;

2.0.7. mülki dövriyyəsi məhdudlaşdırılmış əşyaların dövriyyəsinə xüsusi icazə verilməsi ilə əlaqədar daxil olan müraciətlərə baxır və təkliflər verir;

2.0.8. ixrac nəzarətinə düşən mallara (işlərə, xidmətlərə, əqli fəaliyyətin nəticələrinə) xüsusi icazə verilməsi ilə əlaqədar daxil olan müraciətlərə baxır və təkliflər verir;

2.0.9. telekommunikasiya vasitələri və qurğularına uyğunluq sertifikatlarının verilməsi ilə əlaqədar daxil olan müraciətlərə baxır və təkliflər verir;

2.0.10. mobil cihazların qeydiyyat sisteminin fəaliyyətini əlaqələndirir, itirilmiş (oğurlanmış) və sonradan tapılaraq sahibinə qaytarılmış mobil cihazlarla bağlı müvafiq orqanlardan və vətəndaşlardan daxil olan müraciətlərə baxır və cavab hazırlayır;

2.0.11. nömrə daşınması ilə bağlı daxil olmuş müraciətlərə baxır, təkliflər verir və operatorlararası nömrə daşınması sisteminin fəaliyyətinə nəzarəti həyata keçirir;

2.0.12. müvafiq sahə üzrə tariflərin tənzimlənməsində iştirak edir və təkliflər verir;

2.0.13. dövlət hakimiyyəti orqanlarının xüsusi təyinatlı telekommunikasiya şəbəkələrinin qurulması, istismarı, təhlükəsizliyinin təmin edilməsi üçün aidiyyəti dövlət qurumları ilə birgə tədbirlərin həyata keçirilməsində iştirak edir;

2.0.14. sahəvi beynəlxalq təşkilatlarda Azərbaycan Respublikasının Rabitə Administrasiyasının səlahəyyətlərinə aid olan məsələlərdə iştirak edir;

2.0.15. qanunvericiliyə uyğun olaraq nazir tərəfindən şöbəyə həvalə olunmuş digər istiqamətlərdə fəaliyyət göstərir.

**3. Şöbənin vəzifələri**

3.0. Şöbə bu Əsasnamə ilə müəyyən edilmiş fəaliyyət istiqamətlərinə uyğun olaraq aşağıdakı vəzifələri yerinə yetirir:

3.0.1. müvafiq sahədə fəaliyyəti tənzimləyən hüquqi aktların, sahə standartlarının və təsnifatların layihələrinin hazırlanmasında və həyata keçirilməsində iştirak etmək;

3.0.2. müvafiq sahədə dövlət tənzimləməsinin əsas istiqamətləri üzrə fəaliyyətin həyata keçirilməsində iştirak etmək;

3.0.3. müvafiq sahənin inkişafı üzrə prioritetlərin müəyyən edilməsinə, dövlət proqramlarının və inkişaf konsepsiyalarının, beynəlxalq və yerli əhəmiyyətli investisiya layihələrinin hazırlanmasına və həyata keçirilməsinə dair təkliflər hazırlamaq;

3.0.7. müvafiq sahənin inkişafında elmi-texniki nailiyyətlərin tətbiqinə dair təkliflər vermək;

3.0.4. müvafiq sahənin inkişafı sahəsində fəaliyyət göstərən operatorların, provayderlərin və digər hüquqi şəxslərin, sahibkarlıq fəaliyyəti ilə məşğul olan fiziki şəxslərin qarşılıqlı fəaliyyətinin əlaqələndirilməsi ilə bağlı təkliflər vermək;

3.0.5. müvafiq sahə üzrə tariflərin formalaşdırılmasında və monitorinqində, eləcə də tariflərin tətbiqi üzrə operator və provayderlərə tövsiyələrin hazırlanmasında iştirak etmək, dövlət tərəfindən tənzimlənən tariflər barədə təkliflər vermək;

3.0.6. müvafiq sahənin obyektlərinin mühafizəsinin təşkili üzrə təkliflərin hazırlanmasında və icraya nəzarətdə iştirak etmək;

 3.0.7. dövlət hakimiyyəti orqanlarının xüsusi təyinatlı telekommunikasiya şəbəkələrinin qurulması, belə şəbəkələrə texniki dəstək və onların təhlükəsizliyinin təmin edilməsi üzrə təkliflərin hazırlanmasında iştirak etmək;

 3.0.8. Beynəlxalq Telekommunikasiya İttifaqının qərar və tövsiyələrinə, Ümumdünya Poçt İttifaqının aktlarına uyğun olaraq, beynəlxalq telefon və internet trafikinin və poçtun mübadiləsi üzrə xarici dövlətlərin telekommunikasiya və poçt operatorları ilə qarşılıqlı hesablaşmaların aparılmasına dair təkliflərin hazırlanmasında və həyata keçirilməsinə nəzarətdə iştirak etmək;

3.0.9. müvafiq sahə üzrə təlimatların, normativ sənədlərin, qaydaların hazırlanması və yenilənməsində, icrasına nəzarətdə iştirak etmək;

 3.0.10. müvafiq sahədə texniki-istismar üzrə qayda və tələbatlara, standartlara həmçinin hüquqi aktların tələblərinə əməl olunmasına nəzarətdə iştirak etmək;

3.0.11. ölkənin ümumistifadəli telekommunikasiya şəbəkəsinin tranzit informasiya dəhlizi imkanlarının genişləndirilməsi, yerli və xarici operatorların fəaliyyətinin əlaqələndirilməsi, beynəlxalq dəstəyin təmin edilməsi üzrə təkliflərin hazırlanmasında və həyata keçirilməsində iştirak etmək;

3.0.12. qlobal informasiya-telekommunikasiya şəbəkəsinə alternativ və dayanıqlı qoşulma imkanlarının artırılması üzrə təkliflərin hazırlanmasında və həyata keçirilməsində iştirak etmək;

3.0.13. “Telekommunikasiya haqqında” Azərbaycan Respublikasının Qanunu ilə müəyyən edilmiş qaydada telekommunikasiya vasitələrinin və qurğularının sertifikatlaşdırılmasında və həyata keçirilməsinə nəzarətdə iştirak etmək;

 3.0.14. fövqəladə vəziyyət şəraitində telekommunikasiya şəbəkələrinin və poçtun dayanıqlı işinin təmin edilməsində iştirak etmək;

3.0.15. data-mərkəz xidmətlərinin təşkilində iştirak etmək;

 3.0.16. müvafiq sahədə fəaliyyət növlərinə lisenziyaların verilməsi, eləcə də lisenziya müqavilələrinin bağlanması ilə bağlı daxil olan müraciətlərə qanunvericiliklə müəyyən edilmiş qaydada baxmaq, sənədləri hazırlamaq və rəhbərliyə təkliflər vermək, lisenziya tələblərinə və şərtlərinə riayət olunmasına nəzarət etmək;

3.0.18. radiotezlik ehtiyatlarından istifadənin tənzimlənməsində, beynəlxalq koordinasiyası və qeydiyyatında iştirak etmək, həmçinin radiotezlik resurslarından, radioelektron vasitələrindən və bu sahədə mülki təyinatlı qurğulardan istifadə qaydalarının müəyyənləşdirilməsi məqsədilə təkliflər vermək;

3.0.19. telekommunikasiya operatorları arasında arabağlantı müqaviləsinin şərtlərinin müəyyənləşdirilməsi və bu sahədə fəaliyyətin tənzimlənməsi, telekommunikasiya operatorları, provayderləri arasında arabağlantıda yaranan mübahisələrin “Telekommunikasiya haqqında” Azərbaycan Respublikasının Qanununa, arabağlantı şərtlərinə, həmçinin arabağlantı müqavilələrinə uyğun həll edilməsi üçün tədbirlər görmək;

3.0.20. ümumistifadəli telekommunikasiya şəbəkəsinə qoşulma və ondan istifadə qaydalarının müəyyənləşdirilməsi üzrə təkliflər hazırlamaq;

3.0.21. aidiyyəti dövlət qurumları ilə birlikdə rəqəmsal inkişaf sahəsi üzrə xidmətlərin, o cümlədən internet xidmətlərinin keyfiyyət göstəricilərinin müəyyən edilməsi, mülkiyyət və təşkilati-hüquqi formasından asılı olmayaraq bu sahədə fəaliyyət göstərən təsərrüfat subyektlərinin xidmətlərinin keyfiyyətinə nəzarət edilməsi və monitorinqinin aparılması, istehlakçı hüquqlarının qorunması məqsədilə təkliflər hazırlamaq;

3.0.22. nömrə resurslarından səmərəli istifadə edilməsi məqsədilə operatorların, provayderlərin, həmçinin digər hüquqi və fiziki şəxslərin nömrə resursunun ayrılması, dəyişdirilməsi və geri alınması barədə müraciətlərinə baxmaq, sənədləri hazırlamaq və qanunvericiliklə müəyyən edilmiş qaydada istifadəyə verilməsi ilə əlaqədar təkliflər vermək;

3.0.23. mülki dövriyyəsi məhdudlaşdırılmış əşyaların dövriyyəsinə xüsusi icazənin verilməsi ilə əlaqədar daxil olan müraciətlərə baxmaq, mövcud qaydalara uyğunluğunu araşdırmaq və qanunvericiliyə müvafiq olaraq xüsusi icazə verilməsi ilə əlaqədar sənədləri hazırlamaq, mülki dövriyyəsi məhdudlaşdırılmış əşyaların dövriyyəsinə xüsusi icazə verilməsi üzrə fəaliyyətin müvafiq dövlət qurumları ilə əlaqələndirilməsini və şərtlərə riayət olunmasına nəzarəti təşkil etmək;

3.0.24. ixrac nəzarətinə düşən mallar (işlər, xidmətlər, əqli fəaliyyətin nəticələri) üzrə xüsusi icazənin verilməsi, dəyişdirilməsi, geri alınması ilə əlaqədar təkliflər hazırlamaq, xüsusi icazə verilməsi üzrə fəaliyyətin müvafiq dövlət qurumları ilə əlaqələndirilməsini təşkil etmək və xüsusi icazə veriləndən sonra onların təyinatı üzrə istifadə edilməsinə, saxlanma şəraitinin, fiziki mühafizəsinin, təhlükəsizliyinin təmin olunmasına və müvafiq şərtlərə riayət edilməsinə nəzarəti təşkil etmək;

3.0.25. mövcud qanunvericiliyə uyğun olaraq, operatorlar arasında nömrə daşınması ilə bağlı daxil olmuş müraciətlərə baxmaq, həlli məqsədilə tədbirlər görmək;

3.0.26. mobil cihazların qeydiyyatı ilə əlaqədar daxil olan müraciətlərə baxmaq, mobil cihazların qeydiyyat sisteminin idarə edilməsinin təkmilləşdirilməsinə dair təkliflər hazırlamaq;

3.0.27. telekommunikasiya operatorlarının şəbəkələrindən istifadə etməklə mövcud standartlara və qaydalara uyğun olmadan təşkil edilən rabitə xidmətlərinin və trafik mübadiləsinin aşkarlanması və aidiyyəti qurumlarla birgə qarşısının alınması üçün təkliflər və tədbirlərin görülməsində iştirak etmək;

3.0.28. müvafiq sahədə törədilən və ya törədilməsi ehtimal edilən inzibati xətalar barədə struktur bölmələrindən və qurumlardan, həmçinin digər hüquqi və fiziki şəxslərdən daxil olan müraciətlər əsasında inzibati xətalara baxmaq və müvafiq tədbirlər görmək;

3.0.29. xidmət keyfiyyətinə nəzarətlə əlaqədar telekommunikasiya operatorlarından, provayderlərindən və poçt operatorlarından qanunvericiliyə uyğun qaydada zəruri məlumatları tələb etmək;

3.0.30. müvafiq sahədə ölkənin üzv olduğu beynəlxalq təşkilatlar çərçivəsində sahə üzrə sənədlərin icrasına dair təkliflər hazırlamaq;

3.0.31. Beynəlxalq Telekommunikasiya İttifaqı və Ümumdünya Poçt İttifaqının, eləcə də digər beynəlxalq təşkilatların konqress, konfrans, sessiya və digər tədbirlərində iştirak etmək və müzakirə olunan məsələlər üzrə təkliflər hazırlamaq;

3.0.32. müvafiq sаhə ilə əlаqədаr bеynəlхаlq kоnvеnsiyа və sаzişlərə Аzərbаycаn Rеspublikаsının qоşulmаsı bаrədə təkliflərin vеrilməsində və Аzərbаycаn Rеspublikаsının qоşulduğu bеynəlхаlq kоnvеnsiyа və sаzişlər üzrə öhdəliklərin yеrinə yеtirilməsi üçün tədbirlərin icrasında iştirak etmək;

 3.0.33. müvafiq sahədə digər ölkələrlə bağlanmış əməkdaşlıq sazişlərində şöbənin fəaliyyət istiqamətlərinə aid olan bəndlərin icrasına nəzarətdə iştirak etmək;

3.0.34. ölkənin efir məkanına kənar müdaxilənin qarşısının alınması üçün zəruri tədbirlərin görülməsinə dair təkliflərin hazırlanmasında iştirak etmək və həyata keçirilməsinə nəzarət etmək;

3.0.35. Azərbaycan Respublikasının yeni orbital mövqelərinin əldə edilməsi, mövcud mövqelərə sahiblik və onlardan istifadə hüquqlarının qorunması və orbital mövqelərin koordinasiyasını Azərbaycan Respublikasının Rabitə Administrasiyasının səlahiyyətlərinə aid olan işlərin əlaqələndirilməsini həyata keçirmək;

3.0.36. beynəlxalq peyk təşkilatlarında Azərbaycan Respublikasının Rabitə Administrasiyasının səlahiyyətlərinin şöbəyə aid olan vəzifələrinin icrasında iştirak etmək;

3.0.37. universal telekommunikasiya və poçt xidmətlərinin təsnifatının, təşkilinin, keyfiyyətinin, poçtun çatdırılma normativlərinin və digər tələblərinin müəyyən edilməsində iştirak etmək, xidmətlərin təşkili ilə bağlı təkliflər vermək;

 3.0.38. poçt-maliyyə, elektron ticarət xidmətlərinin inkişafı üzrə təkliflər hazırlamaq və bu sahədə nəzarətin həyata keçirilməsində iştirak etmək;

3.0.39. dövlət poçt ödənişi nişanlarının hazırlanması, nominal dəyərinin və tirajının təsdiq edilməsi, onların çapı, dövriyyəyə buraxılması və dövriyyədən çıxarılması qaydasının müəyyən edilməsində və bu sahəyə nəzarətin həyata keçirilməsində iştirak etmək;

3.0.40. poçt rabitəsi obyektləri üçün poçt indeksləri və nəzarət-keçid müddətlərinə dair normativlərin müəyyən edilməsinə dair təkliflər hazırlamaq və poçt rabitəsi xidmətlərinin keyfiyyətinə nəzarətdə iştirak etmək;

3.0.41. Ümumdünya Poçt İttifaqının aktlarına uyğun olaraq bеynəlхаlq pоçt göndərişlərinin işlənməsi və çаtdırılmаsı üzrə müəyyən еdilmiş prоsеdurun icrаsını təmin еtmək üçün təkliflər hazırlamaq və həyata keçirilməsinə nəzarət etmək;

3.0.42. şöbənin iş planını və fəaliyyəti ilə bağlı hesabatları hazırlamaq;

3.0.43. şöbənin əməkdaşları tərəfindən fəaliyyət prosesində qanunvericiliyə uyğun olaraq xidməti məlumatların, dövlət və kommersiya sirrinin qorunmasını təmin etmək;

3.0.44. müvafiq sahə ilə bağlı daxil olan ərizə və şikayətlərə baxmaq, onlara vaxtında cavab vermək və istehlakçıların tələbatlarının ödənilməsi ilə əlaqədar təkliflər vermək;

3.0.45. fəaliyyət istiqamətlərinə uyğun olaraq qanunvericiliklə nəzərdə tutulmuş, habelə Nazirliyin rəhbərliyinin tapşırıqları əsasında digər vəzifələri yerinə yetirmək.

**4. Şöbənin hüquqları**

4.0. Şöbə öz vəzifələrini yerinə yetirmək üçün aşağıdakı hüquqlara malikdir:

4.0.1. müvafiq sahə üzrə nazirliyin Aparatının struktur bölmələrinə, qurumlara, dövlət və yerli özünüidarəetmə orqanlarına, fiziki və hüquqi şəxslərə zəruri məlumatlar (sənədlər) barədə sorğu vermək;

4.0.2. Nazirliyin Aparatının struktur bölmələri, qurumları tərəfindən hazırlanmış normativ hüquqi aktların, beynəlxalq müqavilələrin layihələrinə dair təkliflər vermək;

4.0.3. müvafiq sahənin inkişafı üzrə sənədlərə rəy vermək, təhlillər və monitorinqlər aparmaq, metodik və analitik materiallar, tövsiyələr hazırlamaq;

4.0.4. müvafiq sahənin tənzimlənməsi ilə əlaqədar mövcud qanunvericiliyə uyğun olaraq normativ hüquqi sənədlərin layihələrini hazırlamaq;

4.0.5. aidiyyəti fəaliyyət növləri üzrə lisenziya almış hüquqi və fiziki şəxslər tərəfindən lisenziya tələblərinə və şərtlərinə riayət olunmasına mövcud qanunvericiliyə uyğun nəzarət etmək, lisenziya verilmiş hüquqi və fiziki şəxslərdən, lazımi məlumatları, o cümlədən statistik məlumatları tələb etmək;

4.0.6. radiotezlik ehtiyatlarından səmərəli istifadəni təmin etmək məqsədilə aparılmış monitorinqlərin nəticələri üzrə müvafiq tədbirlərin görülməsi məqsədilə təkliflər hazırlamaq və icrasına nəzarət etmək;

4.0.7. fövqəladə hallarda və fövqəladə vəziyyət şəraitində zəruri telekommunikasiya və poçt şəbəkələrindən, qurğularından və vasitələrindən istifadə edilməsinə, onlardan istifadənin dayandırılmasına, məhdudlaşdırılmasına və ya rabitədən istifadə üçün xüsusi qaydaların tətbiqinə dair təkliflər hazırlanmasında iştirak etmək;

 4.0.8. müvafiq sahənin inkişafı üzrə vahid dövlət siyasətinin formalaşdırılması və həyata keçirilməsi üçün təkliflər vеrmək;

4.0.9. kibercinayətkarlığa qаrşı tехniki tədbirlərin görülməsi üzrə təkliflərin hazırlanmasında iştirak etmək;

4.0.10. operatorlararası arabağlantı şərtlərinin tələblərinə əməl etməyən operatorlar haqqında təkliflər hazırlamaq və mövcud qanunvericiliyə uyğun qaydada tədbirlər görmək;

4.0.11. qanunvericiliklə müəyyən edilmiş qaydada ayrılmış məhdud nömrə resurslarının inventarizasiyasını aparmaq və həmin resurslardan rabitə operatorlarının, provayderlərin, həmçinin digər hüquqi və fiziki şəxslərin təyinatı üzrə istifadəsinə nəzarət etmək;

4.0.12. mobil cihazların qeydiyyatına dair daxil olan müraciətlərin mövcud qaydalara uyğunluğunu araşdırmaq və təkliflər vermək;

4.0.13. mövcud standartlara və qaydalara uyğun olmadan təşkil edilən rabitə xidmətlərinin və trafik mübadiləsinin qarşısının alınması üçün aidiyyəti orqanlarla birgə mövcud qanunvericiliyə uyğun tədbirlər görmək;

4.0.14. sahə üzrə dövlət tərəfindən tənzimlənən xidmətlərin tariflərinin tətbiqinə nəzarəti həyata keçirmək, tarifləri dövlət tərəfindən tənzimlənməyən xidmətlərə operatorların, provayderlərin tətbiq etdiyi tariflərin monitorinqini aparmaq, xidmət növləri üzrə gəlir və xərclərin uçotunun ayrı-ayrılıqda aparılması yolu ilə xərc əsaslı tariflərin tətbiq olunmasını tələb etmək, bununla bağlı aidiyyəti qurumlara təkliflər hazırlamaq;

4.0.15. tarifləri dövlət tərəfindən tənzimlənməyən xidmətlər üzrə tətbiq edilən tariflərin monitorinqini aparmaq, bu barədə aidiyyəti qurumlara tövsiyələrlə bağlı təkliflər hazırlamaq;

4.0.16. müvafiq sahə üzrə fəaliyyət göstərən təsərrüfat subyektləri arasında sağlam rəqabət mühitinin formalaşdırılması, xidmət bazarlarının təhlilinin aparılması və istehlakçıların hüquqlarının qorunması sahəsində görülmüş tədbirlərin nəticələrini təhlil etmək və təkliflər hazırlamaq;

4.0.17. müvafiq sahə ilə bağlı telekommunikasiya və poçt operatorlarından, dövlət qurumlarından, o cümlədən tənzimləmə qurumlarından, beynəlxalq və qeyri-hökumət təşkilatlarından əldə edilmiş məlumatları təhlil etmək və təkliflər hazırlamaq;

4.0.18. inzibati xətalar barədə Nazirliyin Aparatının struktur bölmələrindən və strukturuna daxil olmayan tabeliyindəki qurumlardan, həmçinin hüquqi və fiziki şəxslərdən daxil olan müraciətlərlə bağlı mövcud qanunvericiliyə uyğun qaydada tədbir görmək;

4.0.19. xidmət keyfiyyətinə nəzarətlə əlaqədar telekommunikasiya operatorlarından, provayderlərindən və poçt operatorlarından qanunvericiliyə uyğun alınmış zəruri məlumatları araşdırmaq və təkliflər hazırlamaq;

4.0.20. müvafiq sahə üzrə beynəlxalq tədbirlərdə (konqress, konfrans, sessiya və digər tədbirlərdə) iştirak etmək;

4.0.21. fəaliyyət istiqamətlərinə aid edilmiş məsələlərlə bağlı Nazirliyi dövlət qurumları, yerli özünüidarəetmə orqanları, hüquqi və fiziki şəxslər qarşısında təmsil etmək, hüquq və qanuni mənafelərini müdafiə etmək;

4.0.22. Nazirlikdə və digər dövlət qurumlarında (qurumlarında) yaradılmış komissiyalarda, işçi qruplarında, fəaliyyət istiqamətlərinə aid məsələlər üzrə keçirilən müxtəlif səviyyəli yerli və beynəlxalq tədbirlərdə Nazirliyi təmsil etmək, onların işində iştirak etmək;

4.0.23. fəaliyyət istiqamətlərinə uyğun digər dövlətlərin təcrübəsini öyrənmək və bu sahədə fəaliyyətin təkmilləşdirilməsi istiqamətində təkliflər vermək;

4.0.24. Nazirliyin qurumlarında idarəetmənin təkmilləşdirilməsi, fəaliyyətin yaxşılaşdırılması barədə təkliflər hazırlamaq;

4.0.25. müvafiq sahədə mütəxəssislərin hazırlanması və ixtisasının artırılması üçün təkliflər hazırlamaq;

4.0.26. sahə üzrə rəhbər və mütəxəssis kadrların seçilib yerləşdirilməsinə, təyinatına və azad olunmasına dair təkliflər vermək;

4.0.27. şöbənin vəzifələri ilə bağlı müstəqil ekspert və mütəxəssislərin, məsləhətçi şirkətlərin, elmi təşkilatların müqavilə əsasında şöbənin fəaliyyətinə cəlb edilməsi, ictimai əsaslarla işçi qrupların və komissiyaların yaradılması məqsədilə rəhbərliyə təkliflər hazırlamaq;

4.0.28. rabitə sahəsinin tənzimlənməsi üzrə xarici dövlətlərin müvafiq təcrübəsini öyrənmək, xarici dövlətlərin aidiyyəti orqanları və digər qurumları ilə, beynəlxalq təşkilatlarla, xarici hüquqi və fiziki şəxslərlə əməkdaşlığı təşkil etmək və həyata keçirmək, danışıqlar aparmaq və danışıqların aparılmasında iştirak etmək, beynəlxalq müqavilələrin layihələrini hazırlamaq və ya hazırlanmasında iştirak etmək;

4.0.29. müəyyən edilmiş qaydada poçt göndərişlərində reklam yerləşdirilməsinə icazə verilməsinə dair təkliflər hazırlamaq;

4.0.30. poçt göndərişlərinin növlərinin və xüsusiyyətlərinin müəyyən edilməsinə dair təkliflər hazırlamaq;

4.0.31. fəaliyyət istiqamətlərinə uyğun olaraq qanunvericiliklə nəzərdə tutulmuş digər hüquqları həyata keçirmək.

**5. Şöbənin fəaliyyətinin təşkili**

5.1. Şöbənin strukturu və ştat vahidlərinin sayı nazir tərəfindən təsdiq edilir.

5.2. Şöbəyə nazir tərəfindən vəzifəyə təyin və vəzifədən azad edilən şöbə müdiri rəhbərlik edir.

5.3. Şöbə müdiri şöbəyə həvalə olunmuş vəzifələrin yerinə yetirilməsi üçün şəxsən məsuliyyət daşıyır.

5.4. Şöbənin əməkdaşları, o cümlədən nəzərdə tutulduğu halda, şöbə müdirinin müavini (müavinləri) və sektor müdiri (müdirləri) nazir tərəfindən vəzifəyə təyin və vəzifədən azad edilir.

5.5. Şöbə müdiri:

5.5.1. şöbənin işini təşkil еdir və bu Əsasnaməyə uyğun olaraq, sektorlar аrаsındа iş bölgüsünü аpаrır, şöbənin əməkdаşlаrının оnlаrа həvаlə еdilən sаhədə məsuliyyətlərini müəyyən еdir, onların fəaliyyətini əlaqələndirir;

5.5.2. şöbənin fəаliyyətindən irəli gələn məsələlərə dаir qurumlara оpеrаtiv göstərişlər vеrir və оnlаrın icrаsını tələb еdir;

5.5.3. şöbəyə həvalə edilmiş vəzifələrin icrasını təmin etmək məqsədilə tərtib edilmiş iş planlarını və digər bu kimi sənədləri imzalayır, habelə iş planında nəzərdə tutulmuş tədbirlərin vaxtında və keyfiyyətlə icra olunmasına nəzarəti həyata keçirir və icrası barədə rəhbərliyə hesabat verir;

5.5.4. şöbənin işçilərinin vəzifə təlimatlarının hazırlanmasını təşkil edir, şöbənin vəzifə və funksiyalarına uyğun olaraq işçiləri təlimatlandırır;

5.5.5. şöbənin işçilərinin öz vəzifələrini düzgün icra etmələrinə, əmək və icra intizamına və daxili qaydalara riayət olunmasına nəzarət edir, həmçinin işçilərin intizam məsuliyyətinə cəlb edilməsi və ya mükafatlandırılması barədə təkliflər verir;

5.5.6. şöbənin işçilərini Nazirliyin binasında yanğından təhlükəsizlik qaydalarına və iş yerlərində texniki təhlükəsizlik qaydalarına riayət etmələrinə dair təlimatlandırır;

5.5.7. müvafiq sаhədə çаlışаn işçilərin sоsiаl vəziyyətinin yахşılаşdırılmаsı və mаddi həvəsləndirilməsi üzrə təkliflər vеrir, əməkdаşlаrın, müvafiq sаhədə çаlışаn rəhbər şəхslərin fəаliyyətinin qiymətləndirilməsinə, qаnunvеriciliyə əsаsən tənbеh оlunmаsınа dаir rəhbərliyə təqdimаtlа mürаciət еdir;

5.5.8. şöbənin yüksəkixtisaslı mütəxəssislərlə komplektləşdirilməsi məqsədilə, işçilərin peşə hazırlığının yüksəldilməsi və ixtisaslarının artırılması məqsədilə kurslarda, təlimlərdə iştirakı barədə, işçilərin işə təyin olunması haqqında Nazirliyin rəhbərliyinə təkliflər verir;

5.5.9. şöbənin vəzifələrini yerinə yetirmək üçün səlahiyyətləri daxilində Nazirliyin Aparatının struktur bölmələrindən və qurumlarından zəruri sənədləri və məlumatları alır;

5.5.10. şöbəyə daxil olan məktub, ərizə, şikayət və təkliflərə qanunvericiliklə nəzərdə tutulmuş qaydada baxılmasını və onların vaxtında və düzgün cavablandırılmasını təşkil edir;

5.5.11. Nazirliyin aidiyyəti qurumlarının yüksəkixtisaslı mütəxəssislərlə komplektləşdirilməsi məqsədi ilə işçilərin işə təyin olunması və işdən azad olunması barədə rəhbərliyə təkliflər verir;

5.5.12. şöbədə kargüzarlıq işlərinin aparılmasına nəzarət edir, fəaliyyətində dövlət sirlərinin qоrunmаsı tədbirlərinin təmin edilməsinə cavabdehlik dаşıyır;

5.5.13. dövlət qurumlarına, habelə hüquqi və fiziki şəxslərə göndərilən məktubları rəhbərliyin göstərişinə əsasən imzalayır;

5.5.14. şöbənin fəaliyyətini Nazirliyin Aparatının struktur bölmələri və qurumlarla əlaqələndirir;

5.5.15. səlahiyyətinə aid hissədə icrası məcburi olan göstərişlər verir, onların icrasını təşkil edir və icrasına nəzarəti həyata keçirir;

5.5.16. şöbənin müvafiq hesabatlarını təsdiq edir;

5.5.17. Nazirlikdə keçirilən kollegiya iclaslarında, aidiyyəti müşavirələrdə və yığıncaqlarda iştirak edərək, müvafiq sаhədə texniki-istismar və inkişafa dair fəaliyyətlərindən irəli gələn məsələləri müzakirəyə çıxarır;

5.5.18. şöbə tərəfindən Nazirliyin kollegiya qərarlarında və digər hüquqi aktlarda nəzərdə tutulmuş aidiyyəti tədbirlərin vaxtında və lazımi səviyyədə icrasını təmin edir;

5.5.19. rəhbərliyin tapşırığı ilə ali hakimiyyət orqanlarında, digər Nazirlik və dövlət qurumlarında, beynəlxalq təşkilatlarda, xarici ölkələrdə Nazirliyi təmsil edir və onun maraqlarını müdafiə edir;

5.5.20. bu Əsasnamədə nəzərdə tutulmuş və şöbənin fəaliyyəti ilə əlaqədar işlərin vaxtında və düzgün yerinə yetirilməsinə rəhbərlik edir və şəxsən məsuliyyət daşıyır;

5.5.21. şöbəni təmsil edir.

5.6. Şöbənin əməkdaşları əmək və icra intizamına əməl edir, bu Əsasnamənin tələblərinin pozulmasına, habelə vəzifələrin vaxtında və düzgün icra edilməməsinə görə məsuliyyət daşıyırlar.

5.7. Şöbənin hər bir əməkdaşı ona məlum olan dövlət sirri, yaxud xidməti sirr təşkil edən məlumatların mühafizə olunmasına görə öz vəzifəsinə və səlahiyyətlərinə uyğun olaraq məsuliyyət daşıyırlar.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_